
Å løpe gjennom snøen …

Emma Trudeau løp fra parkeringsplassen for de ansatte på den andre siden av gaten til sideinngangen til Manhattan West General Hospital, mens hun viklet det smaragdgrønne skjerfet rundt halsen. Tidligere på dagen hadde det vært meldt klart vær, men i New York City i slutten av november skifter været raskt.

Hun trykket skiltet hun hadde rundt halsen mot leseren ved siden av døren, og dyttet opp døren. En bølge av varme og antiseptisk duft drev mot henne da hun skyndte seg mot vestibylen. I dag skulle Emma for en gangs skyld ikke jobbe på akutten. Som avdelingssykepleier hadde hun hatt mer enn nok overtid i det siste, i forbindelse med den forestående høytiden. Hun rundet hjørnet i enden av gangen og kom inn i den romslige lobbyen. I det ene hjørnet sto et stort juletre, pyntet med hjemmelagde stjerner fra en av de lokale veldedighetsorganisasjonene. Barn med funksjonshemninger eller sykdommer som gjorde det vanskelig for dem å ha en god jul, lagde dem, og så valgte privatpersoner eller bedrifter et ønske fra treet som de ville oppfylle. Hvert år valgte Manhattan West ut en spesiell stjerne som de satset alt på, og i år var det Emma som hadde ansvaret for prosjektet med å oppfylle et barns magiske drøm.

Faktisk var hun her nå – på sin fridag – for å møte sykehusets stabssjef og HR-direktør for å informere dem om planene sine så langt. Og hun var sent ute.

Etter å ha passert sikkerhetskontrollen, hastet Emma nedover den lange gangen mot den andre siden av sykehuset og personalsjefens kontor. Hun stoppet for å få igjen pusten, men før hun rakk å banke på, gikk kontordøren opp, og HR-direktør Jane Ayashi stakk hodet ut. «Hei, Emma. Kom inn.»

Emma stakk skjerfet i frakkelommen og strøk en hånd over de lange flettene før hun gikk inn på kontoret for å hilse på Manhattan Wests stabssjef. «God dag, doktor Franklin.»

«Emma», sa han. Mannen var sekstito, men så mye yngre ut, med en tydelig likhet med Denzel Washington og en dyp, buldrende stemme. «Jeg håper dette møtet er verdt at jeg kommer for sent til Thanksgiving-opptoget til barnebarnet mitt.»

«Jeg tror det, sir. Jeg ville fortelle deg hvem jeg har valgt som partner til ønskeprosjektet før pressekonferansen i kveld.» Hun tok av seg frakken og la den over stolryggen, og satte seg. «Jeg tror denne personen vil ha mye å bidra med.»

«Flott!» Jane knuget hendene på skrivebordet. «Kommer denne personen også?»

Smilet til Emma stivnet. Personen hun hadde valgt, kom ikke til møtet fordi Emma ikke hadde spurt ham ennå. Men det ville hun gjøre så snart hun hadde fått klarsignal fra Jane og doktor Franklin. Hun grep mappen i fanget for å skjule at fingrene skalv. Hun var egentlig ikke nervøs. Stress var hennes faste følgesvenn på det hektiske akuttmottaket. Nei, dette var mer et adrenalinkick. Dette prosjektet var viktig for henne. Hvis hun klarte det bra, kunne det føre henne øverst på listen til den neste store forfremmelsen i avdelingen. Det ville bety mer penger, flere goder og forhåpentligvis bedre arbeidstid. Nå måtte hun bare overbevise mannen hun ønsket skulle jobbe sammen med henne på dette prosjektet, om å gjøre det. En vanskelig oppgave, med tanke på hans rykte på sykehuset som den største grinebiteren som fantes. Men han hadde ressurser og innflytelse nok til å oppfylle selv det mest ekstravagante ønsket et barn kunne ha, og det var alt som betydde noe.

«Eh, nei.», sa Emma og svelget. «Jeg tror faktisk han er på operasjonsstuen nå.»

Doktor Franklin rynket pannen. «Hvem er det?»

«Doktor Thad Markson.»

I et langt øyeblikk så både Jane og doktor Franklin bare på henne med tomme ansiktsuttrykk. Og så lo doktor Franklin.

«Du tuller, ikke sant? Doktor Thaddeus Markson? Den beste hjertekirurgen i byen? Beklager, Trudeau, men du bør velge noen andre. Han kan ikke drive med dette.»

Emma senket skuldrene. «Jeg skjønner at doktor Markson er en svært travel mann, men …»

«Det er ikke det», humret doktor Franklin. «Lykke til med å finne en ledig time i operasjonsplanen hans. Men utenfor jobben er mannen svært lite sosial, en tilnærmet eremitt. Ikke så rart, siden han har sjarmen til en sint isbjørn. Han spiser deg opp og spytter deg ut.»

«Jeg tror det John prøver å si», avbrøt Jane, «er at det kanskje finnes mer egnede kandidater å jobbe sammen med på dette viktige prosjektet, Emma.»

«Nei. Jeg vil ha doktor Markson.» Emma løftet haken. «Jeg er klar over at han har rykte på seg for å være ubehagelig mot personalet, men jeg har gjort mine undersøkelser, og jeg tror virkelig at han er den beste samarbeidspartneren for meg i dette prosjektet.»

«Grinebiteren fra Fifth Avenue? Oppfyller juleønsker?» Doktor Franklin klarte å få det ut mellom latterbrølene. «Han hater julen. Jeg kan ikke engang forestille meg uttrykket hans da du spurte ham.»

Emma hadde aldri gått av veien for en utfordring, og hun hadde ikke tenkt å begynne med det nå, ikke når en mulig forfremmelse sto på spill. Hun løftet haken. «Han vet det ikke ennå.»

«Hva?»

«Jeg har tenkt å gå og snakke med ham etter dette møtet, og ta ham med ned til pressekonferansen i lobbyen.» Emma senket skuldrene. «Jeg ville bare gi dere beskjed først.»

«Sykepleier Trudeau, jeg har alltid likt deg. Du er smart, hardtarbeidende og villig til å påta deg alt vi ber deg om, og du gjør det med et smil», sa doktor Franklin med alvorlig mine. «Men vær så snill å velge en annen partner i denne saken. Tro meg, jeg har prøvd å jobbe med ham før. Doktor Markson vil bare gjøre livet ditt til et helvete hvis du involverer ham. Han er en briljant kirurg, men han er forferdelig utenfor operasjonsstuen. For et prosjekt som dette trenger du noen med hjerte og sjel, og det er folk som vil benekte at han har noen av delene. Jeg tolererer ham bare fordi vi trenger ekspertisen hans og de privatfinansierte klientene han fører til universitetssykehuset vårt.»

«Doktor Franklin, men jeg er vant til å håndtere vanskelige mennesker. De fleste pasientene på akuttmottaket kommer til oss når de har det aller verst i livet.» Emma var overbevist om at Thad Markson var den rette mannen for prosjektet hennes. Han trengte bare en liten dytt i riktig retning, en dose solskinn for å lyse opp. Og Emma var optimist av seg. «Han blir partneren min. Ikke vær redd. Bare gi meg tid.»

«Ønskeprosjektet må være ferdig på julaften», minnet Jane henne på. «Det er bare en måned til.»

«Jeg vet det. Og det er derfor jeg vil at doktor Markson skal jobbe med meg på dette. Vi trenger de rike giverne og forbindelsene han kan bidra med, slik at vi kan oppfylle alle ønskene til det syke barnet vårt på så kort tid.»

Det ble stille en stund, før doktor Franklin til slutt ristet på hodet. «Du er iherdig, ikke sant, Trudeau? Jeg tror fortsatt at det er risikabelt, om ikke umulig, men kanskje han sier ja bare for å bli kvitt deg.»

Nå var det Emmas tur til å le. «Kanskje det.»

Jane flirte. «Hvis det er noen som kan klare det, så er det deg, Emma.  Når du først har satt deg et mål, Emma, gir du deg ikke før du har nådd det.»

«Aldri.»

De to kvinnene utvekslet et blikk. Emma var standhaftig, det var sant. Det hadde hun vært nødt til å være. Hun hadde oppdratt lillesøsteren alene siden hun var atten år gammel. Styrken hennes hadde hatt sin pris. Et stort tap.

Dessuten hadde hun jobbet altfor hardt og altfor lenge for å komme dit hun var nå, og hun ville på ingen måte la seg vippe av pinnen av en gretten eremitt av en kirurg. «Betyr det at jeg kan gå ovenpå og vente på doktor Markson?»

Doktor Franklin og Jane så på hverandre, og deretter tilbake på Emma. Franklin nikket kort. «Gå, men ikke si at jeg ikke advarte deg. Vi ses på pressekonferansen om en halvtime.»

Åtte timer tidligere

Doktor Thaddeus Markson skulte opp mot høyttaleren i heisen, der det ustanselig ble sunget muntre julesanger, som om det ville få heisen til å gå fortere.

Julen var ikke noe annet enn en unnskyldning for å bruke for mye penger, unne seg for mye og generelt overkompensere for alle de andre dagene i året da du måtte være måteholden. Han hatet julen, og ikke minst juledagen, og ville helst ignorere den og all dens overdrevne festivitas helt og holdent. Noe han forhåpentligvis ville klare helt fint, for han planla å jobbe hele julen, som vanlig.

Apropos arbeid, han var her på Manhattan West for å utføre en operasjon som bare han kunne utføre. Som byens fremste hjertekirurg var han vant til å bli tilkalt når liv sto på spill.

Heisdøren åpnet seg, og Thad gikk ut.

«Hva har vi her?» spurte han doktor Imrani, kirurgen som hadde møtt ham ved heisen og nå fulgte ham til personalgarderoben. Den iranske mannen hadde nylig flyttet til Manhattan fra Storbritannia for å bli en del av det innovative kardiovaskulære teamet på Manhattan West. «Er vi sikre på at det er en aortadisseksjon?» Aortadisseksjoner er sjeldne og innebærer en rift i det indre laget av kroppens hovedpulsåre, aorta. Uten kirurgisk inngrep kunne arterien sprekke. Det var et langt, delikat inngrep som krevde stødige hender og upåklagelige ferdigheter, og Thad hadde begge deler i overflod.

«Ja.» Doktor Imrani ga Thad en gjennomgang fra den andre siden av skapene mens Thad skiftet fra den skreddersydde dressen til standard operasjonsklær. «Pasienten er en sekstien år gammel, tidligere frisk mann som kom til akuttmottaket og klaget over ubehag i brystet og kortpustethet.»

Etter at han hadde skiftet, sjekket Thad appen på telefonen som overvåket blodsukkeret hans via en sensor han hadde på huden og som var koblet til insulinpumpen han brukte under lange operasjoner som denne, som kunne vare i opptil åtte timer. Som type 1-diabetiker hadde han brukt mange år på å sørge for at sykdommen ikke på noen måte hindret ham i å operere, og i dag var det ikke annerledes. Han hadde spist rett før han ble innkalt til inngrepet, så han burde være klar en stund.

Thad la fra seg telefonen, lukket skapet og gikk sammen med den andre legen inn i et annet rom for å vaske hendene og underarmene, og spurte: «Bilulykke?»

«Nei.» Traumekirurgen humret. «Tro det eller ei, men pasienten sto på ski og ble truffet i brystet av en snowboarder i en fjellside.» Da Thad så på ham med et tomt blikk, ble han urolig. «Det er jo sesong og alt.»

«Hva mer?»

Traumekirurgen fortsatte. «Etter skaden reiste pasienten seg uten problemer, og fikk smerter langs venstre brystben omtrent tretti minutter senere, som han sa gikk over raskt. Deretter kjørte han hjem, som tok godt over to timer. Senere på ettermiddagen klaget pasienten til sin kone over en «hul følelse» i brystet som forverret seg ved dyp innånding. Han kom hit etter oppfordring fra sin kone. Ved første undersøkelse benektet han kvalme, oppkast, ryggsmerter eller feber. Ingen nevrologiske plager. Han hadde en kontusjon i venstre underben etter et fall på is en uke tidligere. Ingen tidligere sykehistorie, ingen medisiner, ikke-røyker, trener regelmessig og ingen familiehistorie med hjerte- eller bindevevssykdommer.» Den andre legen bladde gjennom flere notater på nettbrettet og oppdaterte Thad.

Så gikk han inn i operasjonssalen, der han fikk på seg en steril kittel, hansker og maske, før han gikk bort til pasienten.

Lange inngrep som dette krevde et helt team, og Thad kastet et blikk på mennene og kvinnene rundt bordet da han tok en skalpell fra operasjonssykepleieren.  Alle hadde en rolle å spille etter hvert som inngrepet skred frem.

Med et kort nikk trådte Thad frem. «La oss komme i gang.»

Etter fem timer med full konsentrasjon og en kamp mot klokken, var det krevende inngrepet over.

Pasientens hjertet slo av seg selv igjen, og lungene fungerte fint. De ville holde ham i narkose i ytterligere fire til seks timer, og deretter flytte ham til intensivavdelingen i en dag eller to. Hvis det ikke oppsto komplikasjoner, ville han tilbringe sju til ti dager på Manhattan West før han fikk reise hjem.

Thad vasket seg igjen, og gikk så tilbake til garderoben for å skifte. Det hadde vært en lang natt, og et blikk på klokken viste at det var langt på morgenkvisten nå. Alt han ønsket, var en varm dusj og litt søvn. Men foran skapet hans ventet en smilende kvinne i en knallgrønn genser med et reinsdyr på forsiden, og hun så ut som om hun kom rett fra forsiden av et julekort.

«Doktor Markson», sa hun, munter som en av julenissene, og fikk Thad til å skutte seg. Han syntes hun virket litt kjent, men han visste ikke fra hvor og ville ikke bry seg om det på det tidspunktet. Det hadde vært en slitsom dag, og han ville bare hjem.

«Hvordan kom du deg inn her?» sa han og gikk forbi henne til skapet sitt. «Bare sykehuspersonalet har adgang til dette området. Jeg kan få deg arrestert for ulovlig inntrenging.»

Hun lot seg tilsynelatende ikke skremme av tonen hans, og fortsatte å smile. «Jeg jobber her, doktor Markson. Emma Trudeau.» Hun rakte ham hånden, som han ignorerte. «Jeg er sykepleier på akuttmottaket her. Vi har jobbet sammen et par ganger.»

Det forklarte kjennskapen, da. Thad snudde seg bort for å begynne å trekke ut klærne sine. «Hva er det du vil?»

De fleste som ble konfrontert med hans bryske væremåte, trakk seg unna eller ga rett og slett opp. Det både imponerte og irriterte ham at denne lille kvinnen ikke gjorde noen av delene. Han hadde verken tid eller tålmodighet til dette i kveld. Normalt ville Thad aldri ha kledd av seg foran en fremmed, men siden hun ikke så ut til å ha noen betenkeligheter med å invadere hans personlige grenser, tok han lite hensyn til hennes og trakk av seg skjorten, slik at han ble stående med bar overkropp.

«Jeg …» Det lyse smilet hennes bleknet litt, og hun ble rød i kinnene. Så så hun raskt bort og kremtet, og den muntre tonen var tilbake på plass. «Jeg har fått ansvaret for sykehusets veldedighetsaksjon i julen i år, Ønskestjerneprogrammet.»

«Jeg kondolerer.»

Sarkasmen hans prellet av på henne, og hun fortsatte uanfektet. «Som en del av planleggingen fikk jeg i oppgave å finne en partner som kunne hjelpe meg med arrangementet. Noen som kunne utfylle mine egne kvaliteter og bidra til å gjøre årets Ønskestjerneprogram til det beste noensinne.»

Thad stoppet opp mens han holdt på å kneppe skjorten og stirret på henne med det ene brynet hevet. «Og hva har det med meg å gjøre?»

«Jeg har valgt deg som partner.» Hun strålte mot ham som om det var en slags ære. Under andre omstendigheter ville Thad kanskje ha funnet henne tiltrekkende, kanskje ha sagt at smilet hennes var pent. Veldig pent. Nå var det bare enda en plage han ikke trengte.

«Nei.» Han grep tak i operasjonsbuksene. «Og med mindre du vil ha et fult strippeshow, foreslår jeg at du snur deg.»

De store, mørke øynene hennes flakket ned til underkroppen hans og så opp igjen, før hun raskt så bort og ble rød i kinnene igjen. Thad kunne ikke si når han sist hadde møtt en kvinne som rødmet. Det ville ha vært inntagende, hvis ikke hele situasjonen hadde vært så irriterende. Pumpen i korsryggen hans ga fra seg et pip som signaliserte at han snart måtte spise. Han trakk raskt på seg dressbuksene og stakk skjorten ned i buksene, før han lukket glidelåsen og festet det italienske lærbeltet. Han hadde ikke tid til dette tullet.

«Nei?» spurte hun, og ordet lød mer som et knirk der hun sto med ansiktet vendt bort fra ham.

«Nei», gjentok Thad da han satte seg ned for å ta på seg skoene. Da hun snudde seg bort, fikk han mulighet til å vurdere henne. Hun var slank, med fine former. Langt, mørkt hår, sirlig flettet, hang nedover ryggen. Et øyeblikk lurte han på om flettene føltes like myke som de så ut, før han skjøv den tanken unna. Han var utslitt og sulten, det var alt. «Jeg har verken tid eller lyst til å delta i det lille prosjektet ditt, sykepleier …»

«Trudeau», sa hun, litt fastere denne gangen. «Emma Trudeau.»

Thad trakk pusten dypt, dro på seg dressjakken og tok telefonen, før han lukket skapet og gikk mot utgangen. Hun ville sikkert ha penger. Det så ut til å være den vanligste «egenskapen» folk så hos ham. «Jeg skriver ut en sjekk til deg. Hvor mye?»

«Unnskyld meg?» sa hun og fulgte etter ham.

«Hvis det er over hundre tusen, vil det ta lengre tid, for da må jeg gå gjennom regnskapsførerne mine.» Thad gikk ut i den sterkt opplyste hallen og mot heisene. «Hvis det er under det beløpet, får jeg noen til å komme med en sjekk i morgen. Hvem skal jeg skrive den ut til? Sykehuset eller veldedighetsorganisasjonen?»

«Jeg vil ikke ha pengene dine», sa hun og ventet sammen med ham ved heisen. Hun var vanskeligere å riste av seg enn en to tonn tung snøkule. Stemmen hennes hadde en kant av stål nå, og holdningen var stivere. «Jeg vil ha din hjelp med dette prosjektet. Planleggingen, forberedelsene, gjennomføringen.»

Thad sukket og stirret på heisdørene foran seg. «Og jeg har fortalt deg hva jeg kan gjøre.»

«Nei, det har du ikke.» Hun trådte litt nærmere, og et snev av den søte krydderduften hennes omgav ham. «Doktor Markson, jeg er klar over at dette kan være et fremmed konsept for en mann som deg, men noen ganger er det bra med fysisk deltakelse.»

Thad rynket pannen. «Fysisk deltakelse?»

«Å være til stede. Å være involvert. Det er det jeg mener. Å skitne til hendene.»

Heisdørene åpnet seg, og Thad skyndte seg inn i håp om å slippe unna sin nye, plagsomme skygge, men uten hell. Kvinnen fulgte etter ham inn i heisen. «Jeg trenger din hjelp. Jeg har allerede diskutert det med HR-direktøren og stabssjefen, og de er enige i at det ville være bra for deg å delta. Du har kontakter i byen som kan få dette gjort raskt, og det er det jeg trenger. Det er dårlig tid, det er bare en måned til jul. Det er ikke lang tid for å hjelpe et barn i nød.»

Julen igjen. Hvorfor hjemsøkte den ham i år? Han stirret på speilbildet sitt i speilveggen. Forbindelser. Hun ville ha forbindelsene hans. Selvsagt ville hun det. Thad hadde lært fra ung alder at rikdom betydde makt, og makt fikk frem det verste i folk. Alle ville ha noe fra ham.

«En sjekk. Det er alt jeg har å tilby deg, Trudeau. Ta den eller la være. Jeg har ikke tid til noe annet.»

De kom til lobbyen, og dørene åpnet seg. Thad gikk ut med sykepleier Trudeau i hælene og satte kursen mot sideutgangen, forbi atriet. Da han passerte juletreet, ble han geleidet mot en liten folkemengde som hadde samlet seg der, med flammende lys og snurrende kameraer.

«Hva i …?» Han forsøkte å rive seg løs fra sykepleier Trudeaus grep om armen, men hun var vanskeligere å komme unna enn han først hadde trodd. «Slipp meg!»

Så slapp hun ham, og smilet var tilbake da de sto overfor doktor John Franklin og Jane Ayashi fra HR.

«Jeg vil gjerne sende inn en formell klage på denne kvinnen.» Han pekte på sykepleier Trudeau. «Hun har antastet meg siden jeg forlot operasjonsstuen, på grunn av en veldedighetssak jeg ikke vil ha noe med å gjøre.»

«Senere», sa John, tok lett tak i Thads arm og ført ham til en talerstol. «Etter pressekonferansen.»

«Pressekonferanse?» Thads stemme ble høyere. Han følte seg ute av kontroll, og han hatet det. «Jeg skal ikke holde noen pressekonferanse. Jeg har ikke gått med på noe som helst. Tiden min er for verdifull til å kaste bort på leketøyshopping eller pizzafester.» Han stirret på sykepleier Trudeau, som nå sto skulder ved skulder med ham mens de dannet en rekke bak talerstolen. «Og du kan glemme sjekken også.»

«Jeg har aldri ønsket den», svarte hun, med blikket rett frem og et fast smil. «Hjelp, doktor Markson. Du kommer til å hjelpe meg og et sykt barn, enten du liker det eller ikke. Det vil være bra for deg.»

«Hvordan våger du …» Thad hisset seg opp, men ble avbrutt av Franklin, som gikk opp på talerstolen.

«Takk for at dere har kommet», sa han, og den dype stemmen hans runget gjennom atriet som et varsel om engler i det høye. «Våre to representanter fra Manhattan, sykepleier Emma Trudeau og doktor Thaddeus Markson, samarbeider i år om å oppfylle ett heldig barns juleønske på vegne av Manhattan West General Hospital. Sykepleier Trudeau, hvis du vil velge en ønskestjerne …»

Alles blikk vendte seg mot kvinnen ved siden av Thad, og hun svelget hardt. Var hun plutselig nervøs? Det var bra. Thad håpet hun var det, etter å ha utsatt ham for alt dette. Det var en grunn til at han levde som en eremitt, og det var nettopp for å unngå situasjoner som denne. Hvordan våget hun å trenge seg på ham på denne måten? Hvem trodde hun at hun var?

Han så på henne mens hun gikk opp til det enorme treet i atriet. Den nederste delen var dekket av stjerner som barna på barneintensivavdelingen her på Manhattan West hadde laget. Alle farger og størrelser og former av innpakningspapir og glitterkledd papp. Thads brystkasse trakk seg enda mer sammen, denne gangen på grunn av smertefulle minner om da han selv hadde laget en slik stjerne da han var liten. Ikke at han hadde trengt veldedighet, men pleierne hadde insistert på at han skulle lage en likevel …

På et øyeblikk var han tilbake i det kalde, ensomme sykehusrommet, stirret ut av vinduet på snøen som falt og ønsket at han var et helt annet sted enn der …

Applausen brøt ut da sykepleier Trudeau valgte ut en stjerne, og Thad ble revet tilbake til nåtiden.

Hun gikk bort til doktor Franklin ved talerstolen.

«Hvilket barn er det?» spurte en av journalistene. «Hva er ønsket?»

Sykepleier Trudeau gikk frem til mikrofonen. «Årets mottaker av ønskestjernen er Ricky Lynch», sa hun. «Han er ni år og har en hjernesvulst.» Hun så ned på stjernen hun holdt i hendene. Fra der Thad sto, kunne han se de omhyggelig sirlig trykte, fete blokkbokstavene. «Han vil ha et tivoli med gratis godteri og leker og en karusell til alle barna ved intensivavdelingen på Manhattan West.»

Ordene trengte langsomt gjennom tåken i Thads hjerne. Å, herregud … Et tivoli?

Han hadde ønsket seg noe lignende for mange år siden. Det stakk til i brystet hans.

Nei. Nei, nei, nei, nei.

Han nektet å la fortiden herske over seg igjen. Han hadde brukt altfor lang tid på å låse den inne der den hørte hjemme. Og i hvert fall ikke på grunn av en kvinne som hadde lurt ham inn i hele denne situasjonen.

Kameraene klikket, og journalistene ropte flere spørsmål til dem, men Thad brydde seg ikke om noe av det. Han ville bare komme seg ut og vekk fra alt dette forferdelige rotet, og ikke minst bort fra kvinnen som nå sto ved siden av ham igjen, smilte og holdt armen hans som om han var en villig deltaker i alt dette. Det verste av alt var at det føltes godt at hun rørte ved ham. Merkelig trøstende. Som om han ikke var alene lenger. Og det var da han visste at han måtte dra. Nå.

Med mer kraft enn det som sannsynligvis var nødvendig, rev Thad seg løs og gikk bort fra folkemengden, og ignorerte ropene bak seg. Alt han ønsket var å komme seg tilbake til tryggheten i byhuset sitt, komme seg vekk fra disse menneskene, låse seg inne på arbeidsrommet sitt og aldri komme ut igjen. Han var Thad Markson, fra New York Marksons, og han hadde ikke tid til å organisere et veldedighetsarrangement eller oppfylle et barneønske, eller ha noe å gjøre med den mest irriterende attraktive kvinnen han hadde møtt på årevis. Kanskje noensinne.

«Doktor Markson», ropte sykepleier Trudeau etter ham, men han var allerede ute av døren.

